Pranešimas žiniasklaidai

*2020 m. rugsėjo 4 d., Vilnius*

„Omberg“ turi naują NT plėtojimo direktorių

**Prie nekilnojamojo turto (NT) plėtros bendrovės „Omberg“ aukščiausių vadovų grandies jungiasi naujas narys Linas Šalčius, kuris šią savaitę pradėjo eiti NT plėtojimo direktoriaus pareigas.**

Dvidešimt metų patirties NT rinkoje sukaupęs L. Šalčius „Omberg“ komandoje bus atsakingas už naujų NT projektų galimybių paiešką bei vystymą.

„Gyvenamojo NT rinka greitai sugrįžo į prieš pandemiją buvusias vėžes ir naujų projektų vystymo tempas išlieka itin spartus. Dėl to esame laimingi, kad prie „Omberg“ komandos prisijungia patyręs vadovas, kurio kompetencija padės mums sustiprinti augančią „Omberg“ poziciją rinkoje bei toliau kurti ateities namus“, – sako Dalia Andrulionienė, „Omberg“ vykdomoji direktorė.

L. Šalčius pastaruosius 14 metų praleido NT paslaugų įmonių grupėje „Inreal“, kurioje nuo 2018 m. ėjo Statybų valdymo skyriaus vadovo pareigas, o prieš tai vadovavo grupės įmonei „Inreal Geo“. Taip pat L. Šalčius jau 10 metų yra Statybos inžinierių asociacijos valdybos pirmininkas.

„Pernai „Omberg“ beveik padvigubino parduotų butų skaičių, tad viena iš pagrindinių mano užduočių bus užtikrinti, kad įmonės plėtra neprarastų pagreičio. Tikiu, kad mano turima patirtis padės „Omberg“ rasti dar daugiau naujų galimybių šiuolaikiško gyvenamojo NT projektams ir juos kokybiškai bei sklandžiai įgyvendinti“, – sako L. Šalčius.

„Omberg“ 2019 m. pagal naujų butų pardavimus Vilniuje pateko tarp trijų didžiausių NT vystytojų. Įmonė iš viso susitarė dėl daugiau nei 450-ies butų ir kotedžų pardavimų – 74% daugiau nei prieš metus. Šiuo metu bendrovė sostinėje vysto „Bajorų lajų“, „Grigalaukio dominijos“ ir „Viršuliškių stogų“ daugiabučių projektus.

**Daugiau informacijos:**

Greta Jankaitytė

co:agency projektų vadovė

Mob: +370 612 73440

greta.j@coagency.lt